המאה ה-16
אירועים בולטים בעולם

הפסל דוד, אשר את יצירתו השלים הפסל מיכאלאנג'לו ב-1504, הוא אחד מהיצירות הנודעות ביותר מתקופת הרנסאנס.
הציור מונה ליזה, שנוצר על ידי האמן לאונרדו דה וינצ'י בסביבות השנים 1503 עד 1506, הוא כיום אחד מהציורים הנודעים ביותר בעולם.
1500–1523 – עלייתן של שושלות בוכריות ואיראניות במרכז אסיה הביאה בהדרגה לנפילתה של השושלת הטימורית ששלטה על שטחים נרחבים באזור זמן ממושך
25 באפריל 1500 – "גילוי" ברזיל – הארמדה של פדרו קברל, שעשתה את דרכה מליסבון להודו עוגנת מול חופי ברזיל, באזור פורטו סגורו דהיום.
1501 – השושלת הספווית משתלטת על פרס והופכת את האסלאם השיעי לדת מדינה.
9 במאי 1502 – כריסטופר קולומבוס יוצא מספרד למסעו הרביעי והאחרון לעולם החדש.
8 בספטמבר 1504 – הפסל דוד של מיכלאנג'לו הושלם.
1507 – לאונרדו דה וינצ'י מצייר את המונה ליזה.
1 בנובמבר 1512 – הקפלה הסיסטינית נפתחת לציבור לראשונה לאחר סיום ציור התקרה על ידי מיכלאנג'לו.
1514 – התחילה הפקת הזהב בקריביים, על ידי האירופאים הקולוניאליסטים. זו נקודת ציון לראשית ניצול משאבי אמריקה לרווחת האימפריות האירופאיות, שהתעצמה לאורך המאה והמשיכה במאות שלאחר מכן. באזורים מסוימים, כמו פרו ובוליביה המודרניות, לווה ניצול האוכלוסייה בהגירה כפויה של צעירים לאזורי מכרות, מהלך ששינה את הדינמיקה החברתית המקומית.
1516 – מוקם הגטו היהודי הראשון בהיסטוריה בוונציה.
1516–1517 – כיבוש הלבנט, מצרים וחצי האי ערב בידי האימפריה העות'מאנית בהנהגת הסולטאן סלים הראשון.
20 בספטמבר 1519 – פרדיננד מגלן מתחיל במסע סביב העולם. עם חמש ספינות הוא מפליג מפורטוגל לכוון איי הודו.
8 בנובמבר – הרנאן קורטס נכנס לטנוצ'טיטלאן, ומלך האצטקים, מונטזומה, מקבל אותו.
6 בספטמבר 1522 – הספינה "ויטוריה", אחת מספינותיו של פרדיננד מגלן, שבה לספרד ועל סיפונה 18 איש בלבד, מגלן עצמו נהרג במהלך המסע. בכך הפכה ה"ויטוריה" לספינה הראשונה אשר הקיפה את כדור הארץ.
16 בנובמבר 1532 – ההרפתקן הספרדי פרנסיסקו פיסארו שובה את אטוואלפה, קיסר האינקה האחרון, וטובח את 6,000 חברי פמלייתו הלא-חמושים בקרב קחאמרקה.
בניית חומות ירושלים בשנים 1535–1538 על ידי סולימאן הראשון.
28 בספטמבר 1542 – חואן רודריגס קבריו הוא האירופי הראשון המגיע לשטח המזוהה עם קליפורניה כיום.
1552–1556 – ממלכת רוסיה השתלטה על אזורי המפתח של חאנות קאזאן והביאה לסופה. בעקבות גישתה של רוסיה לים הכספי התגברה השפעתה הכלכלית, הצבאית והתרבותית עם אזור הקווקז ומרכז אסיה.
23 בינואר 1556 – רעידת אדמה במגניטודה 9.0 במחוזות שאאנשי וגאנסו בסין גורמת ל-850,000 הרוגים.
1568 ואילך – מלחמת שמונים השנה התחילה עם מרד של ארצות השפלה נגד ספרד ההבסבורגית ששלטה באזור הולנד. בשנות ה־80 האנגלים, שתמכו בהולנדים, שלחו אלפי חיילים בניסיון לסייע במצור על אנטוורפן, והמאורע הוביל למלחמה ישירה בין ספרד לאנגליה. בהמשך העשור הצליח הצי האנגלי לנצח את הצי הספרדי, שהיה עד אז הצי הגדול והמתקדם באירופה.
20 במאי 1570 – האטלס המודרני הראשון יוצא לאור.
1578 – רואה אור הבנקאו גנגמו (אנ'), אוגדן סיני שמאגד בתוכו את כל רשמיה של הרפואה הסינית, כולל מיונם של כ-1,000 צמחי מרפא.
1578 או 1581 – מסעה הצבאי של האימפריה הרוסית מזרחה הצליח להכריע את צבאו של קוצ'ום חאן (אנ'), ששימש כגורם המארגן העיקרי ששלט בחאנות סיביר. ללא ההנהגה הצבאית, עד סוף המאה עברה סיביר לשליטת האימפריה הרוסית ללא התנגדות משמעותית.
27 ביולי 1586 – סר וולטר ראלי מייבא לראשונה טבק מאמריקה לאנגליה.
במחצית השנייה של המאה התחזקו שיתופי פעולה פרסים ורוסים בהקשר אנטי עות'מאני, תוך ניסיונות – שלא הבשילו – לקיים ברית צבאית של ממש.
הרפורמציה – ייסוד התנועות הנוצריות הנצרות הפרוטסטנטית והפוריטניות.
הספרדים משתלטים על רוב יבשת אמריקה (להוציא את ברזיל, עליה משתלטים הפורטוגלים).
תחילתו של סגנון הבארוק באירופה.
ראשית הקולוניזציה של ברזיל על ידי הפורטוגלים.
ניסיון כושל לכיבוש אנגליה הפרוטסטנטית על ידי ספרד – פליפה השני, מלך ספרד ופורטוגל שולח את "הארמדה הבלתי מנוצחת" לעבר חופי אנגליה. נקודת מפנה במאזן הכוחות באירופה.
לונדון של העידן האליזבתני צומחת במאה זו מכמות תושבים אשר קטנה מ-60,000, עד לכ-215,000, והופכת לאחת משלושת הערים הגדולות באירופה, לצד פריז וקונסטנטינופול.
התפשטותה של הנצרות למזרח הרחוק, ובמיוחד ליפן והודו. במחצית השנייה של המאה ממירים את דתם לנצרות כ-300,000 יפנים.
שיאה של סובלנות של מנהיגים מוסלמים במרכז ודרום אסיה כלפי דתות סינקרטיסטיות, מעודד את התפתחותן של דתות אלו. בתקופתו של אכבר הגדול (1542–1605) התגברה המגמה במיוחד בעקבות שאיפתו ליצור דת אחת לכל האימפריה המוגולית.
רוב מאה זו נמצאת בין שני הגלים של תקופת "עידן הקרח הקטן" ומאופיינת בהתחממות יחסית של הטמפרטורה. עם זאת, החל מסביבות 1560 החל גל נוסף של התקררות.
לאורך המחצית הראשונה של המאה התבססו קשרי גומלין בין ממלכת פורטוגל לבין ממלכת במערב–מרכז אפריקה ובראשן ממלכת קונגו וממלכת נדונגו (אנ'), סביב שיתוף פעולה בסחר עבדים ובסוגיות נוספות. בשליש האחרון של המאה השתנתה המדיניות של פורטוגל בעקבות הערכות למצבורי זהב וכסף באזור, והחלה לוחמה בלתי פוסקת עם המקומיים, במקביל לעסקאות חליפין בהן החליפו הצ'יפים האפריקאים עם הפורטוגזים עבדים בתמורה לנשק חם וסחורות מאירופה או אמריקה. בעשורים האחרונים החלו להופיע באזור קבוצות מקומיות של שודדים שלכדו אנשים לעבדות, והפורטוגזים החלו לסייע לקבוצות אלו.
האימפריה הפורטוגזית התקדמה בהדרגה מהחוף המערבי של אפריקה והשתלטה על ערי מפתח מפותחות בחוף המזרחי. הקמפיין הפרוטוגזי גרם לדעיכתן הכלכלית והתרבותית של ערי החוף המזרחי ביבשת.
בשנת 1543 המאה פרסם ניקולאוס קופרניקוס את מסקנתו כי מבנה מערכת השמש המסורתי שהציבה את כדור הארץ במרכז שגוי. פרסומו, שהיה קריאת תיגר נדירה על התפיסות המקובלות מזה מאות שנים, שמקורן בפילוסופים של יוון העתיקה, התקבל בתחילה בהסתייגות רבה, אולם בהמשך המאה האסטרונום טיכו ברהה הקדיש מאמצים רבים לאיסוף נתונים מהמנים, שהכריעו עם הזמן לטובת גישתו של קופרניקוס. התפתחות זו, שכונתה "המהפכה הקופרניקאית", נחשבת לראשית המהפכה המדעית, מכיוון שהיא מדגימה את ההתמקדות באיסוף מסודר של נתונים הניתנים לבדיקה מחודשת, וקביעת המסקנה בהתאם לנתונים.
במאה זו עלתה בהדרגה הדומיננטיות של הלוחמה הימית, ותופעה זו גרמה להגדלת הציים. לדוגמה, הצי הספרדי גדל פי 3 בתוך 12 שנים, בין השנים 1574-1562.
במחצית הראשונה של המאה המשיכה המגמה של שושלת מינג, של מעבר ממשק פתוח יחסית למשק אוטרקי יותר. בסביבות מחצית המאה נראה שנשכחה אמנות בניית הספינות הגדולות שהייתה קודם לכן בסין.
לקראת סוף המאה התמוטטה אימפריית סונגהאי.